钦定古今图书集成/理学汇编/学行典/第293卷 > 荀子 > 《修身篇》
## 钦定古今图书集成/理学汇编/学行典/第293卷 > 荀子 > 《修身篇》

“见善，修然必以自存也；见不善，愀然必以自省也；善
在身，介然必以自好也；不善在身也，菑然必以自恶
也。故非我而当者，吾师也；是吾而当者，吾友也；谄谀
我者，吾贼也。”故君子隆师而亲友，以致恶其贼。好善
无厌，受谏而能诫，虽欲无进，得乎哉！小人反是，致乱
而恶人之非己也，致不肖而欲人之贤己也。心如虎
狼，行如禽兽，而又怨人之贼己也。谄谀者亲，谏诤者
疏，修正为笑，至忠为贼，虽欲无灭亡，得乎哉！《诗》曰：“噏
噏訿訿，亦孔之哀。谋之其臧，则具是违；谋之不臧，则
具是依。”此之谓也。